Baltazar Enrique Porras Cardozo

**Baltazar Enrique Porras Cardozo** (født 10. oktober 1944 i Caracas) er en venezuelansk kardinal og emeritert katolsk erkebiskop av Caracas.
## Liv og virke
### Bakgrunn
Han tilbrakte barndommen i Caracas, hvor han gikk på *Luis de León barneskole* og menighetsskolen *Sta. Teresa*, og var altergutt i over seks år. Deretter flyttet han til en høyskole i Santa Rosa de Lima i Guatemala, hvoretter han begynte sin presteutdanning i seminaret i erkebispedømmet Guatemala og i Santa Rosa de Lima. 

José Hernán Sánchez Porras (1944–2014), militærbiskop i Venezuela, var en fetter av Baltazar Porras.
### Prest
Den 30. juli 1967 ble Porras Cardozo ordinert til prest av erkebiskop Miguel Antonio Salas Salas CIM av Calabozo. I 1975, etter å ha studert katolsk teologi ved Det pavelige universitet i Salamanca, fikk han doktorgrad i teologi.

### Hjelpebiskop i Mérida i Venezuela
Den 23. juli 1983 utnevnte pave Johannes Paul II ham til titulærbiskop av *Lamdia* og hjelpebiskop i Mérida. Han ble ordinert til biskop av kardinal José Alí Lebrún Moratinos, erkebiskop av Caracas, den 17. september samme år; medkonsekratorer var Miguel Antonio Salas Salas CIM, erkebiskop av Mérida, og Domingo Roa Pérez, erkebiskop av Maracaibo.
### Erkebiskop av Mérida
Den 30. oktober 1991 utnevnte Johannes Paul II ham til erkebiskop av Mérida. 

Han var president for Den venezuelanske bispekonferanse (CEV) fra 1999 til 2006. Fra 2007 til 2011 var han første visepresident for CELAM, hvor han også var president for lekmannsavdelingen (1995-1999) og kommunikasjonsavdelingen (2003-2007).

Baltazar Porras var kritisk til Venezuelas president Hugo Chávez' regjering, og dette førte til at han ble utsatt for verbale angrep fra Chávez​ og hans tilhengere.​ 

**WikiLeaks.** Den 10. desember 2010 publiserte den spanske avisen El País et utdrag fra en diplomatisk kommunikasjon fra den amerikanske ambassaden i Caracas, lekket av WikiLeaks. Telegrammet, datert 2005, omhandler et påstått møte der Baltazar Porras skulle ha gått inn for at USAs regjering talte tydeligere mot Hugo Chávez. Porras skulle også ha sagt at europeerne hadde vært svake med Chávez, spesielt etter at José María Aznar gav fra seg regjeringsmakten i Spania.​

I en telefonsamtale for det katolske nyhetsbyrået ACI Prensa den 15. desember, beskrev Baltazar Porras informasjonen gitt av Wikileaks om ham som «et science fiction filmmanus.» Han anklaget også det venezuelanske nyhetsbyrået for å gjengi telegrammet på en tendensiøs måte og med «calificativos» (*kvalifiseringer*) mot de venezuelanske biskoper.​

### Kardinal
I konsistoriet den 19. november 2016 opptok pave Frans ham i kardinalskollegiet som kardinalprest med tittelkirken *[[Santi Giovanni Evangelista e Petronio]].*

Den 9. juli 2018 utnevnte pave Frans ham til apostolisk administrator av Caracas, der det var sedisvakans..

### Erkebiskop av Caracas
Til tross for sin relativt høye alder utnevnte pave Frans ham til erkebiskop av Caracas den 17. januar 2023, i utgangspunktet uten å løse ham fra ledelsen av erkebispedømmet i Mérida. Innsettelsen i Caracas fant sted den 28. januar samme år. Tre dager senere godtok paven hans fratreden fra Mérida.

Den 28. juni 2024 innvilget pave Frans kardinalerkebiskop Baltazar Enrique Porras Cardozos aldersbetingede avskjedssøknad.

Hans etterfølger som erkebiskop av Caracas, Raúl Biord Castillo, ble utnevnt samme dag.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Pave Pius XII (1835-1958) *1917 
* Kardinal Eugène-Gabriel-Gervais-Laurent Tisserant (1884-1972) *1937
* Erkebiskop Raffaele Forni (1906-1990) *1953
* Kardinal José Alí Lebrún Moratinos (1919-2001) *1956
* Kardinal *Baltazar Enrique Porras Cardozo* (1944- ) *1983

## Referanser